google/wiki40b huggingface dataset:
היימווהר

ההיימויר (גרמנית: Heimwehr, מילולית: שומרי הבית) שכונו לעיתים גם היימטשוץ (גרמנית: Heimatschutz, מילולית: מגונני הבית) היו קבוצה פרא-צבאית לאומנית שפעלה באוסטריה בשנות ה-20 וה-30, ודמתה בשיטותיה ובתפיסת עולמה לפרייקורפס הגרמנים. על אף התנגדותו לדמוקרטיה, שימר הארגון גם זרוע פוליטית בשם היימטבלוק אשר שיתף פעולה עם הממשלה השמרנית של אנגלברט דולפוס. ב-1936 התאחד הארגון אל תוך מפלגת חזית המולדת האוסטרית בהוראת קורט שושניג, והוקמה מליציה חדשה ונאמנה למשטר, ה'פרונטמליץ'.
היימויר הוקמה על ידי חיילים אוסטרים משוחררים לאחר מלחמת העולם הראשונה, כמיליציה מאורגנת באופן רופף, ובמטרה להגן על גבולות אוסטריה. בדומה לפרייקורפס בתחלתן, ההתארגנות נעדרה הנהגה מרכזית ופוליטית בתחילה. בקרינתיה למשל החלה ההתארגנות על מנת להתגונן מיחידות סלובניות ויוגוסלביות. איגנץ סייפל, פעיל המפלגה הנוצרית-סוציאלית האוסטרית ארגן את הקבוצות מחדש, ככוח נגד לשוצבונד הסוציאליסטי. ההיימויר היו בין הגורמים לפרוץ מהומות יולי 1927, ובין הכוחות שפעלו לדכאן. תו הזיהוי של אנשי ההיימויר היה כובע ירוק ובו נוצת תרנגול שחורה.
בשנות ה-30 התאחדו הקבוצות גם סביב בסיס שמרני לאומני אוסטרי, דחייה של הדמוקרטיה הליברלית ושל הרעיונות המרקסיסטיים, ושאיפה לשלטון אוטוקראטי. הלאומנות האוסטרית בידלה אותם מהתפיסה הפאן-גרמנית של אנשי המפלגה הנאצית האוסטרית. ההיימויר ביקשו לשמור על אוסטריה עצמאית, ולעיתים אף נרשמו עימותים בינם לבין כוחות נאציים.
עם זאת, לאחר שדולפוס הקים את מפלגת חזית המולדת ב-1934 הצליח לכנס תחת הנהגתו גם את ההיימויר ואיחד אותה עם ארגונים פרא-צאיים ימניים אחרים, בסיועו של מנהיג ההיימויר ארנסט רודיגר סטארמברג. בתוך החזית הייתה השפעת ההיימויר הלאומיים-אוסטרים פחותה ביחס לגישה הפאן-גרמנית השלטת. יורשו של דולפוס, קורט שושניג, הטמיע ב-1936 את שאריות המנגנונים העצמאיים של ההיימויר בחזית. ארנסט סטארמברג נותר מחוץ לסדר השלטוני החדש, בניסיון לשים קץ ליריבויות בין צבאות פרטיים.
אלינה דניאליאן

ביוגרפיה

אלינה דניאליאן נולדה למשפחה ארמנית באזרבייג'ן הסובייטית, אך בשנת 1988 אולצה לעקור לארמניה עם משפחתה, בשל מלחמת נגורנו-קרבאך. בשנת 2008 נישאה להולנדי בשם אלכסנדר ואן פלט, והם עקרו לעיירה ליד גרונינגן, בהולנד.
במהלך אולימפיאדת השחמט 1994 השיגה דניאליאן דרגת רב אמן לנשים, והייתה לאשה הארמנית הראשונה שהגיעה לדרגה זו.
היא ייצגה את ארמניה 12 פעמים באולימפיאדת השחמט (1992-2014). היא השתתפה בקבוצת הנשים הארמנית שזכתה במדליית הזהב באליפות אירופה לקבוצות בשחמט בפלובדיב ב-2003. במרץ 2011, הגיעה לתיקו במקום הראשון בטורניר "גראנד פרי" של פיד"ה 2009-2011 בדוחא, קטר. היא זכתה במדליית ארד באליפות אירופה בשחמט ליחידים בטביליסי, בתוצאה של 8/11 נקודות.

קבלת דרגות בינלאומיות

1992 - אמן פיד"ה לנשים
1993 - אמן בינלאומי לנשים
1994 - רב-אמן לנשים
2003 - אמן בינלאומי (כללי)
2010 - רב-אמן (כללי)
רועי כפרי

ביוגרפיה

כפרי נולד ב-1985, בנהלל. בזמן שרותו הצבאי של כפרי כצלם צבאי בחיל המודיעין, צילם את הסרטון "חולה בראש", שבו מתעד את עצמו בחממה נטושה, והעלה אותו לאינטרנט. הסרטון, שצבר מעל ל-50,000 צפיות, היה הצלחתו הראשונה של כפרי באינטרנט. גל רז, אחד ממיסדיו של האתר Flix, נתקל בסרטונו של כפרי והתרשם מיכולת העריכה והצילום שלו. לאחר שחרורו מצה"ל, הציע רז לכפרי לעבוד כעורך וידאו באתר Flix, והוא הסכים להצעה.
במהלך עבודתו ב-Flix פגש לראשונה את ניב מג'ר. בזמן עבודתם יחד החלו השניים לצלם מערכונים בשם "ניצה ולחם". המערכונים זכו להצלחה ברשת, וכונו במגזין טיים אאוט תל אביב "סנדקי ההומור ברשת הישראלית". בסדרה השתתפו בתפקידי אורח הסופר מאיר שלו, הקומיקאים אסי כהן וטל פרידמן, הזמר שימי תבורי ואחרים.
במסגרת עבודתו ב-Flix יצר כפרי את סדרת הרשת "חתולונובלה" שזכתה אף היא להצלחה. בסדרה מדבב כפרי סרטונים חתולים מהרשת ויוצר מהם מערכונים דמויי טלנובלה. לסדרה 30 פרקים שזכו, כל אחד, למאות אלפי צפיות.
בשנת 2012 החל כפרי להופיע עם טל טירנגל בצמד "שירי מרפסת", איתו הם מופיעים ברחבי ישראל.
ב-2012 שיתף כפרי לראשונה פעולה עם הבמאי וניה הימן. השניים יצרו פרסומת רשת לפפסי מקס בכיכובו של כפרי שזכתה למאות אלפי צפיות. בהמשך יצרו השניים יחד קליפ לשיר "כן ניגשתי לעידו" של הצמד המוזיקלי של כפרי וטל טירנגל - "שירי מרפסת". השניים יצרו יחד גם פרסומת לאפליקציה ישראלית בכיכובה של בר רפאלי. גם בסרטון זה צפו מעל חצי מיליון אנשים.
בשנת 2013 שידרה ארץ נהדרת את הסדרה "בקיצור" שיצר כפרי עם הימן, בהתבסס על התוכנית הצרפתית Bref . בסדרה שלושה עשר פרקים בני שתי דקות.
במהלך שנת 2013 ביים כפרי עבור משרד הבריאות קמפיין לעידוד שימוש באמצעי מניעה - "מפסיקים לקיים יחסי מין". בסרטון השתתפו ניב מג'ר ומני פאר.
כפרי יצר מספר סרטונים אישיים שזכו להצלחה ויראלית, כך הסרטון "שיהיה להם כיף במדינה שלהם" - סרטון שהכין כפרי לחתונת אחיו בהשתתפות אחייניתו בת הארבע הילי. לסרטון בכיכובה של הילי אף יצא סרטון המשך בסוף שנת 2013 בכיכובה של אחותה הקטנה של הילי, ליאור - "תור ליאור". לאחר נישואיו הכין כפרי סרטון המסכם את ירח הדבש שלו ושל אשתו הטרייה - "Eight Honeymoon Moments".
ב-2016 ביים כפרי את הגרסה האינטראקטיבית לפרסומת הסופרבול המשותפת של קוקה-קולה ומארוול קומיקס. באותה שנה יצר כפרי פינה נוספת לתוכנית "ארץ נהדרת" בשם "קלטת הילדים של רועי ונח" בהשתתפות נח, בנו.
ב-2016 הוציא לאור אלבום אלקטרוני קצר (EP) בשם "Tinoyke" בשותפות עם יוצר הרשת עמרי אנגל.
ב-2018 התארח כפרי במערכון "מורה פרטי" בסדרת המערכונים על הטורטלים ב"ארץ נהדרת" (קשת), ובאולפן התוכנית "טלוויזיה מהעתיד" (רשת).
בין השנים 2016–2019 ביים, כתב ושיחק בסדרת פרסומות בת 12 פרקים למילקי של שטראוס גרופ. פרסומות אלה זכו למליוני צפיות ביוטיוב, והניבו ביקורות חיוביות רבות.
ב-8 באוגוסט 2019 הוציאו כפרי וטל טירנגל את האלבום "שירי מרפסת", שמכיל שירים ששרו וביצעו כצמד "שירי מרפסת" לאורך השנים.
מופע השמיים (חידה)

מופע השמיים (ביפנית: 天体ショー טנטיי שוו) היא סוג של חידת היגיון שפורסמה לראשונה על ידי ההוצאה לאור ניקולי.

חוקים

המשחק מתבצע על גבי טבלה מרובעת ללא גודל מוגדר. בתוך חלק מהתאים, על חלק מצלעות התאים ועל חלק מההצטלבויות בקווי הטבלה מופעים עיגולים קטנים. המטרה היא לחלק את הטבלה לאזורים, כך שבכל אזור יהיה עיגול אחד, וכל עיגול יהווה נקודת סימטריה לאזור שבו הוא נמצא.
וריאציה על החידה היא כאשר לכל עיגול יש צבע. החוקים זהים, אך כל אזור נצבע בצבע של העיגול במרכזו, ואז מתגלה תמונה.

דרך פתרון

הכלל החשוב ביותר הוא: בכל ריבוע שבהכרח שייך לאזור של עיגול מפורסם, אם סומנו מסביבו קירות - אפשר להעתיק אותם במהופך לריבוע הסימטרי לו. את הקירות ההתחלתיים אפשר לסמן בין עיגולים סמוכים, או להיעזר בגבולות הטבלה. הכלל מיושם תוך בדיקה לריבועים רחוקים לאיזה אזור הם יכולים להיות שייכים.

מקור השם

ביפנית לשם טנטיי שוו יש כפל משמעות: סימטריית נקודות ו מופע עצמים שמימיים. במובן הראשון, טן פירושו נקודה ו טיי-שוו פירושו סימטריה, במובן השני טן פירושו שמיים,  טיי הוא עצם או גוף ושו - הוא show מאנגלית.
הכתיבה ביפנית תואמת את המשמעות השנייה.
האדם השקט

תקציר העלילה

שון תורנטון (ג'ון ויין) הוא גבר אמריקאי יליד אירלנד המתגורר בפיטסבורג. שון מחליט לחזור למקום הולדתו בכפר אינספרי (שם פיקטיבי) ולרכוש את בית משפחתו. בפיטסבורג הוא היה מתאגרף מקצועי, ובאחד הקרבות הוא גרם למות מתחרהו. לכן הוא מחליט לוותר על חייו המלאים לחץ, אלימות ורדיפה אחר כסף ולהגיע לאירלנד כאדם שקט המחפש חיים שלווים בכפר הולדתו. אף אחד בכפר לא מכיר את סיפורו פרט לכומר פלייפר (ארתור שילדס), שהיה בצעירותו מתאגרף ומחזיק בביתו תיק עם קטעי עיתונות על איגרוף ובהם פרשת מותו של היריב של תורנטון. הוא מבטיח לא לגלות זאת.
בתחנת הרכבת הוא עולה על עגלתו של עגלון הכפר מייקלין אוג פלין (בארי פיצג'רלד), שהוא גם רכלן ושתיין מועד. בדרך מבחין שון ברועת צאן יפהפייה עם שיער אדמוני, מרי קיית דנהר (מורין או'הרה) ומתאהב בה מיד.
תורטון מחליט לרכוש את בית משפחתו שנקרא "White O'Morn" בית מוזנח, הנמצא ברשות האלמנה שרה טיליין (מילדרד נטוויק) וגובר בסכום שהוא מציע על "רד" וויל דנהר (ויקטור מקלגלן), אדם עשיר וגס שהוא גם אחיה של מרי קיית. תורנטון ומרי קיית נפגשים שוב מספר פעמים ומתנשקים. תורנטון משפץ את ביתו, שולח את פלין למרי קיית בשאלה אם תרצה להתחתן אתו והיא משיבה בחיוב.
לפי הנהוג באירלנד דרושה הסכמתו של "רד" וויל דנהר לנישואי אחותו, אבל כשתורנטון מגיע לביתה מתייחס אליו אחיה בגסות, אוסר עליו להתראות עם אחותו ומגרש אותו.
לבסוף משכנעים אותו פלין והכומר, כי אם יסכים לנישואי אחותו יתאפשר לו לשאת את האלמנה טיליין שאינה רוצה אישה נוספת בביתה. "רד" וויל דנהר משתכנע ותורנתון מתחתן עם מרי קיית. כאשר מכריז "רד" וויל דנהר כי כעת יינשא לאלמנה טיליין, היא כועסת מאד על כך ואז הוא מבין כי רומה. הוא מסרב לכן לתת לאחותו את הנדוניה שלה הכוללת כסף ורהיטים.
מרי קיית רואה בנדוניה את עצמאותה כאשה, ומודיעה לתורנטון כי לא תממש את הנישואין עד שידאג להחזיר לה את מה שמגיע לה. תורנתון לאור עברו אינו רוצה להתחיל בקרב עם אחיה, והיא מכנה אותו "פחדן".
אנשי הכפר משכנעים את אחיה לתת לה את הרהיטים שלה, אבל את הכסף שלה בסך 350 פאונדס הוא מסרב לתת לה.
לבסוף מחליטה מרי קיית לברוח. תורנטון רוכב לתחנת הרכבת, וברגע האחרון הוא שולף אותה מהקרון. הוא גורר אותה לשדה בו עובדים "רד" וויל דנהר ופועליו. כאשר דנהר ממשיך לאמר שלא יתן את הכסף, זורק אותה תורנטון לעברו ואומר שעתה תישאר אצלו והוא לא יוכל להתחתן עם אף אחת. תורנטון נכנע ונותן להם את הכסף, אבל הם מראים לו שעכשיו הכסף אינו חשוב כל כך ושורפים אותו.
מרי קיית חושבת שבכך נגמר הדבר וממהרת להכין ארוחה לשני הגברים אבל אז מתפתח קרב אגרופים בין שניהם שמשתתפים בו כל אנשי הכפר ומהמרים מי ינצח. הקרב נמשך ברחובות הכפר ובפאב עד ש"רד" וויל דנהר מחליט להפסיק ושניהם לוחצים ידיים.
הסרט נגמר ב"סוף טוב", מרי קיית מתחילה להעריך ולכבד את תורנטון וגם האלמנה טיליין מסכימה לחיזוריו של "רד" וויל דנהר.
חיה סימון זבלודוף

ביוגרפיה

זבלודוף עלתה לישראל מארצות הברית בשנת 2015 והצטרפה לקבוצת הפועל דולפין נתניה, בהדרכתו של עדי ולפמן ואחר כך בהדרכתו של דימה רבינסקי. כיום, היא מתאמנת במכון וינגייט בהדכתם של לירן ועקנין, חנן גלעד ולאוניד קאופמן.

2015

באליפות ישראל (בריכת 25 מטר) שנערכה בדצמבר 2015 זכתה זבלודוף ב-5 מדליות, 3 זהב ו-2 כסף. מדליות זהב, במשחה ל-400 מטר חופשי בתוצאה של 4:16.71 דקות, לפני עדן גירלואנצה ממכבי קריית אונו (4:18.34 דקות) וחברתה לאגודה טלי למקוף (4:18.44 דקות), במשחה שליחות 4x50 מטר חופשי בשיא ישראלי חדש לאגודות של 1:43.12 דקות ובמשחה שליחות 4x50 מטר מעורב בתוצאה של 1:53.73 דקות. מדליות כסף, במשחה ל-100 מטר חופשי בתוצאה של 56.35 שניות, אחרי אנדראה מורז מהפועל ירושלים (53.52 שניות) ולפני שחר מנחם ממכבי פארק מים רעות (57.22 שניות) ובמשחה ל-200 מטר חופשי בתוצאה של 2:01.68 דקות, אחרי אנדראה מורז (1:56.12 דקות) ולפני שחר מנחם (2:03.25 דקות). נוסף לכך, היא סיימה במקום 11 במשחה ל-800 מטר חופשי בתוצאה של 9:14.04 דקות.

2016

באליפות ישראל שנערכה בווינגייט ביולי 2016 זכתה זבלודוף ב-6 מדליות 2 זהב, 3 כסף ו-1 ארד. מדליות זהב, במשחה שליחות 4x100 מטר חופשי בתוצאה של 3:53.64 דקות ובמשחה שליחות 4x200 מטר חופשי בתוצאה של 8:27.01 דקות. מדליות כסף, במשחה ל-50 מטר חופשי בשיא אישי חדש של 26.67 שניות, אחרי זוהר שיקלר (25.38 שניות) ולפני אניה גוסטומלסקי (27.03 שניות), שתיהן חברות אגודתה, במשחה ל-200 מטר חופשי בשיא אישי חדש של 2:03.83 דקות, אחרי אנדראה מורז (2:00.98 דקות) ולפני רוני בווה (2:04.90 דקות), שתיהן מהפועל ירושלים ובמשחה ל-400 מטר חופשי בשיא אישי חדש של 4:18.78 דקות, אחרי אנדראה מורז (4:17.57 דקות) ולפני רוני בווה (4:22.61 דקות). מדליית ארד, במשחה ל-100 מטר חופשי בתוצאה של 57.77 שניות, אחרי אנדראה מורז (55.40 שניות) וזוהר שיקלר (56.24 שניות).

שיאנית ישראל

שבוע לאחר מכן, בתחרות שנערכה באואירס, פורטוגל בסוף יולי 2016 זכתה זבלודוף ב-4 מדליות, 2 זהב ו-2 כסף. מדליות זהב, במשחה שליחות 4x100 מטר חופשי ביחד עם שחר מנחם, עדן פסקרה ומיכל ליברמן בתוצאה של 3:54.44 דקות ובמשחה שליחות 4x200 מטר חופשי ביחד עם שחר מנחם, עדן פסקרה ורוני בווה בשיא ישראלי חדש של 8:24.74 דקות. מדליות כסף, במשחה ל-100 מטר חופשי בשיא אישי חדש של 57.73 שניות ובמשחה ל-200 מטר חופשי בתוצאה של 2:04.97 דקות. נוסף לכך, היא סיימה במקום חמישי במשחה ל-800 מטר חופשי בשיא אישי חדש של 9:04.97 דקות.
באליפות ישראל (בריכת 25 מטר) שנערכה בדצמבר 2016 זכתה זבלודוף ב-5 מדליות, 3 זהב ו-2 כסף. מדליות זהב, במשחה ל-400 מטר חופשי בשיא אישי חדש של 4:10.60 דקות, לפני רוני בווה (4:16.59 דקות) ונטע שיף ממכבי פארק מים רעות (4:19.52 דקות), במשחה ל-800 מטר חופשי בשיא אישי חדש של 8:40.74 דקות ובמשחה שליחות 4x50 מטר חופשי בתוצאה של 1:43.56 דקות. מדליות כסף, במשחה ל-100 מטר חופשי בשיא אישי חדש של 55.26 שניות, אחרי אנדראה מורז (54.18 שניות) ולפני זוהר שיקלר (56.28 שניות) ובמשחה ל-200 מטר חופשי בשיא אישי חדש של 1:58.93 דקות, אחרי אנדראה מורז (1:58.01 דקות) ולפני שחר מנחם (2:00.69 דקות).
יעקב בן דניאל

ביוגרפיה

בן דניאל נולד בנאסריה שבעיראק, שבעה קילומטרים בלבד מאור כשדים התנכית. הוא למד בבית הספר הממלכתי המקומי והמשיך בתיכון היהודי בבגדאד.
ב-1951 עלה לישראל בגפו ובעקבות חבר הגיע לכפר אתא. התגייס לצה"ל, שם שרת בגדוד שלוש עשרה בחטיבת גולני. עם שחרורו הגיע למעברת כפר אתא שם התגוררו בני המשפחה שעלו בינתיים לישראל. תעודותיו כבוגר תיכון סייעו לו לקבל עבודה כפועל בבית החרושת אתא.
בפעילותו הציבורית החל עם היבחרו להנהלת קופת התגמולים במפעל. בשנת 1957 כשפרצה השביתה הגדולה בבית החרושת היה בן דניאל דוברם של השובתים. לאור פועלו ב"שביתה הגדולה" נבחר לוועד העובדים. בשנת 1959 נבחר לתפקיד מזכיר ההסתדרות בעיר וכיהן בתפקידו עד שנת 1974. הוא דאג לעצמאותו הכלכלית של הסניף, הקים אצטדיון כדורגל, טיפח את קבוצות הספורט ובנה את בית ההסתדרות ברחוב רמז, בית מועד בקריית בנימין ובית הנוער העובד בכפר אתא.
בשנת 1965 נבחר למועצת העיר וקיבל את תיק החינוך שעמד תמיד בראש מעייניו. ארבע שנים אחר כך כבר היה לסגן ראש העיר וניהל את החינוך והקמת חטיבות הביניים בעיר.
בין השנים 1983–1989 כיהן כראש עיריית קריית אתא, הקים את המתנ"ס העירוני ובנה את מרכז הספורט בגבעת הרקפות. באוגוסט 1984 הוצאו כל עובדי העירייה לחופשה מאונס בשל חוב של 600 מיליון שקל, חוב שלא איפשר לעירייה לתפקד. העובדים יצאו לשביתה כללית וחסמו את הכניסה לעיר. לאחר כשנתיים הצליח לאזן את התקציב של העיר. בתקופתו קרסו המפעלים בעיר: אתא, צבע וכרמל, שלא באשמתו.
המרגל שלא ייאמן

עלילה

עלילת הספר נפתחת בעת שהביון גרמני מנסה לגלות את מועדה ומיקומה של הפלישה לצרפת על ידי כוחות הבעלות הברית. עתידה של גרמניה תלוי במידע הזה. על ביטחון המידע אמונים גורמי הביטחון של בעלות הברית בכלל וה-MI5 הבריטי בפרט, המנסה להסתיר את האמת מגרמנים על ידי מתן מידע כוזב. איש הביון הנגדי הבריטי, רס"ן אלפרד ויקרי, בעברו פרופסור להיסטוריה אשר לחם כאיש יחידת סיור בחיל המודיעין הבריטי במלחמת העולם הראשונה ונפצע בחזית צרפת, אמון על מבצע הונאה סודי ומתוחכם לשמירת הסוד מפני המודיעין הגרמני, אולם המרגלת הגרמניה קתרין בלייק השתולה בבריטניה הולכת וקרבה לגילוי הסוד. לצידה פועל הורסט נוימן, קצין צנחנים גרמני ומתנקש מומחה. ויקרי, אשר הולך וסוגר את המלכודת על בלייק ונוימן, מגלה אט אט כי גם מפני אנשיו שלו עליו להישמר.
מרווה כחולה

מבנה הצמח

העלים גדולים (עד 30 ס"מ אורך) וערוכים בשושנת. הגבעול מרובע ועליו צומחים עלים ענפים ופרחים. העלים הענפים והפרחים גדלים משני צדדים נגדיים של הגבעול בתבנית מתחלפת (לדוגמה: בתחתית הצמח גדלים זוג עלים בכיוון צפון ודרום, ומעליהם זוג בכיוון מזרח ומערב). התבנית המתחלפת נשמרת לאורך כל הגבעול גם במעבר בין עלים לענפים ובין ענפים לפרחים. בתחתית הגבעול אורך הפרקים הוא בערך 15 ס"מ, והולך וקטן עם הגובה.
במהלך עונת הפריחה ניתן לראות באזור הפריחה שלושה שלבים: ניצנים, פרחים ופירות. הצמח מגדל ניצנים קטנים ורבים מאוד בקצה הגבעול או הענף, ככל שעובר הזמן הניצנים הנמוכים הופכים לפרחים. כשהפרחים מואבקים הם נושרים ומשאירים מאחוריהם פרי בצור תיק ובתוכו ארבעה זרעים. הפרחים סדורים בשישיות, זוג שלישיות מצדדים שונים של הגבעול הנוטים לאותו צד וכך יוצרים שישייה רציפה של פרחים. בדרך כלל צמח אחד שומר על 20-30 פרחים בבערך חמש שישיות.
הענפים הצדדיים על גבעול הצמח קטנים יותר ועליהם צומחים עלים ופרחים.

תפוצה בישראל

תפוצת המרווה בארץ ישראל היא באזורים גבוהים, ברום מעל 600 מטר מפני הים בחבלים הים-תיכוניים: יהודה, הרי ירושלים, השומרון, הגליל העליון וצפון הגולן. גם באזורים אלו היא אינה נפוצה.
באזור המרכז, מרבית האוכלוסיות שלה נמצאות באזור גוש עציון, והאוכלוסיות באזור מרכז הארץ בתחומי הקו הירוק מצטמצמות לאזור דרום ירושלים, כאשר ישנם מספר פרטים ששרדו באזור קריית מנחם וקריית היובל, וכן באגן הניקוז של נחל רפאים. המרווה הכחולה היא צמח מוגן בישראל.
נחל השופט

נַחַל הַשׁוֹפֵט (נחל שופט) הוא נחל בישראל, שנקרא על שם השופט האמריקאי-יהודי יוליאן מק. הנחל זורם באזור רמות מנשה, כשהוא מתחיל את דרכו בין היישובים רמת השופט ועין העמק, ומסתיים בהישפכו אל נחל קישון. 
מקורות המים הם מעיינות מקומיים.
הנחל עטור צמחייה - צמחי קנה, פטל קדוש, בוקיצה שעירה, הרדוף הנחלים, שנית גדולה, גרגר הנחלים, חרוב, ערבה מחודדת, ער אציל, אשחר ארץ ישראלי, טיון דביק, עיריוני צהוב, אספרג, עשבוניים שונים כמו כלניות ועוד; בסמוך לאפיק הנחל צומחים אורנים.
ניתן למצוא בנחל נוטריות וסלמנדרות, וכן ציפורים.
מי הנחל זורמים כל השנה הודות למעיינותיו, בעין השופט, עין סיני ועין פרור, בהם נובעים מים במשך כל השנה. מעיינות נוספים הנמצאים באפיק הנחל ומזינים אותו הם עין ששון ועין חשרת. איכות המים בנחל גבוהה, לאורכו יש מפלונים.
בעין פרור ניצב מבנה משאבה, המעביר מים מהמעיין לחוות עמק השלום, וסמוך לו תל ארכאולוגי גדול, ח'רבת א-פאריה.
בערוץ הנחל נמצאים אתרים כגון שרידי טחנת קמח עתיקה שארובתה בלבד נותרה שלמה, רמת השניים, עמק השלום ושבילי הליכה למוגבלי הליכה שמתחזקת עמותת לטם.
אורטל שמאילוב

קריירת מועדונים

שמאילוב התחילה את דרכה בקבוצת הנשים מכבי צור שלום ביאליק בשנת 2006 ובילתה בקבוצה זו 6 עונות. לאחר מכן עברה שמאילוב לקבוצת הנשים מכבי חולון, שאיתה זכתה בשנת 2013 בגביע המדינה, לאחר ניצחון 1:7 על הפועל רמת השרון. לאחר עונה עברה למכבי באר שבע- לי. לאחר מכן עברה לקבוצה שאיתה היא עד היום, מועדון הספורט קריית גת ושם כעבור 2 עונות חגגה עם הקבוצה את גביע המדינה לנשים.

קריירה בנבחרת ישראל

בנבחרות ישראל שמאילוב התחילה בנבחרת הנערות עד גיל 19. הופעת הבכורה שלה בנבחרת זאת הייתה במשחק נגד אוסטריה. היא שיחקה בה 8 פעמים והבקיעה 4 שערים, שמתוכם 3 נכבשו במוקדמות אליפות אירופה 2006 נגד ארמניה, בניצחון הנבחרת 0–10 .
בנבחרת ישראל הבוגרת לנשים היא הייתה בסגל 11 פעמים, כולל במוקדמות אליפות העולם 2011 ובמוקדמות אליפות אירופה 2013 .
ארנולד מסואסון

ארנולד מסואסון (צרפתית: Arnoult de Soissons; הולנדית: Arnold van Soissons; נולד ב-1040 באודנארדה - מת ב-1087 באודנבורג), המכונה לעיתים גם ארנולד מאודנארדה (צרפתית: Arnoult d'Audenarde) או ארנולף הוא קדוש בכנסייה הקתולית. 
ארנולד נולד באודנארדה, כיום חלק מבלגיה, והיה חייל לפני שהחליט להפוך לנזיר ולהצטרף למנזר מדרדוס הקדוש בסואסון (כיום בצרפת).
הוא נחשב לקדוש המגן של קוטפי הכשות ושל מבשלי הבירה בבלגיה, וקיימת חברת בירה אמריקנית על שמו.
פונקציה עצמית

במתמטיקה, פונקציה עצמית של העתקה ליניארית D המוגדרת על מרחב פונקציות כלשהו היא כל פונקציה f, שאינה פונקציית האפס במרחב זה, שכאשר מופעלת על ידי ההעתקה D, היא רק מוכפלת בסקלר, המכונה ערך עצמי. ניתן להציג תנאי זה על ידי המשוואה Df = λf עבור ערך עצמי סקלרי λ .
פתרונות המשוואה הזו אף עשויים להיות מוגדרים על ידי תנאי שפה, אשר מגבילים את הערכים האפשריים של הערכים העצמיים ושל הפונקציות העצמיות.
פונקציה עצמית היא סוג של וקטור עצמי.

פונקציות עצמיות

באופן כללי, וקטור עצמי של האופרטור הליניארי D מוגדר במרחב וקטורי הוא וקטור, אשר כאשר ההעתקה D פועלת עליו הוא אינו משנה את כיוונו, אלא גודלו מוכפל בערך סקלרי הנקרא ערך עצמי. במקרה המיוחד בו D מוגדר על מרחב פונקציות, הווקטורים העצמיים מכונים פונקציות עצמיות. כלומר, הפונקציה f היא פונקציה עצמית של D, אם היא מקיימת את המשוואה Df = λf, כאשר λ הוא סקלר. כאמור לעיל, פתרונות המשוואה עשויים להיות כפופים לתנאי שפה. משום כך, אוסף הערכים האפשריים של λ בדרך כלל מוגבל לסט ערכים בדידים ... λ₁, λ₂, או רציף ערכים בטווח מסוים. קבוצת הערכים העצמיים האפשריים של D מכוּנה לפעמים ספקטרום הערכים, אשר עשוי להיות בדיד, רציף, או שילוב של שניהם.
כל ערך של λ מתאים לאחת או יותר פונקציות עצמיות. אם מספר פונקציות עצמיות בלתי תלויות ליניארית בעלות ערך עצמי זהה, אזי הערך העצמי הנ"ל נקרא מנַוון והמספר המרבי של פונקציות עצמיות בלתי תלויות ליניארית הקשורות באותו ערך עצמי הוא דרגת הניוון של הערך העצמי או "הריבוי הגאומטרי".

אותות ומערכות

במחקר של אותות ומערכות, פונקציה עצמית של מערכת היא אות (f(t, אשר כאשר נקלט למערכת, מייצר תגובה (y(t) = λf(t, כאשר λ הוא ערך עצמי מרוכב סקלרי.
מנוע

מנוע הוא מכונה הממירה אנרגיה לעבודה מכנית. מנועים מסוגים שונים ממירים סוגים שונים של אנרגיות לעבודה מכנית. ניתן להמיר אנרגיית חום, לחץ או חשמל לאנרגיה מכנית.
במנוע בעירה פנימית, למשל, הופכים את אנרגיית החום הנוצרת בשריפת הדלק לאנרגיית לחץ של גזי שריפה, אשר דוחפים בוכנה ועל ידי כך מבצעים עבודה מכנית. את האנרגיה (עבודה) המכנית המתקבלת מנצלים לסיבוב גלגלי רכב, מדחף של אנייה וכדומה.
בכל מנוע קיימים הפסדים מסוימים - חלק מהאנרגיה המושקעת אינו הופך לאנרגיה מכנית. אנרגיה זו הופכת ברוב המקרים לאנרגיית חום, ומתפזרת לסביבה. נצילות המנוע היא היחס בין כמות האנרגיה המתקבלת מן המנוע לבין כמות האנרגיה המושקעת בו, ובדרך כלל מבוטאת באחוזים. בכל המקרים בהם המנוע הופך אנרגיית חום לעבודה מכנית, נצילות המנוע מוגבלת, ולא יכולה לעבור את הנצילות של מנוע קרנו התאורטי. במנועי דיזל ובנזין מודרניים, למשל, הנצילות הגבוהה ביותר שהושגה היא כ-50%.

מובנים אחרים למילה

במונח "מנוע" נעשה שימוש גם כדי לתאר רכיב המקבל קלט מסוים והמבצע עבודה כלשהי גם אם היא אינה עבודה מכנית. שימוש זה נפוץ במיוחד בתחום המחשוב. דוגמה לכך אפשר לראות במונח מנוע חיפוש, המקבל מילות חיפוש, המבצע עבודת חיפוש והמספק תוצאות חיפוש. כמו כן, קיים המונח מנוע גרפי (או בשם הכללי מנוע משחק), המייצג רכיב תוכנה שמטפל בעיקר בגרפיקה של משחקי מחשב.
יחסי הפיליפינים–פקיסטן

היסטוריה

שתי המדינות כוננו יחסים דיפלומטיים רשמיים ב-8 בספטמבר 1949, יחד עם פתיחת קונסוליה פיליפינית בפקיסטן. בעקבות הביקור הדיפלומטי של ראש ממשלת פקיסטן, חוסיין שהיד סוהראורדי בפיליפינים במאי 1957, ממשלת הפיליפינים החליטה להפוך את הקונסוליה לשגרירות הפיליפינית בפקיסטן. פקיסטן פתחה שגרירות במנילה. לאחר מכן, הפיליפינים העבירו את השגרירות לאסלאמאבאד.
ב-8 במאי 2015, השגריר הפיליפיני האמון על פקיסטן, דומינגו לוסנריו ג'וניור, נהרג בהתרסקות מטוס בעמק נלטר שבפרובינציה של גילגיט-בלטיסטן בפקיסטן.

יחסים כלכליים

בשנת 2016, ייצאה הפיליפינים לפקיסטן סחורה בשווי 48.8 מיליון דולר אמריקאי. נתחים גדולים מהסחורה הם שנאים, מחשבים, לתת, מכוניות, נייר סיגריות, חלקי רכב, מוצרי ניקוי, חלב מרוכז, כלים רפואיים, גרוטאות ברזל, גלגלי גומי, חומצה סטארית ושמן קוקוס. לעומתה, פקיסטן ייצאה לפיליפינים סחורה בשווי 135 מיליון דולר אמריקאי. נתחים גדולים מהסחורה הם נפט מזוקק, אלכוהול, תרופות, פרי הדר, מוצרי טקסטיל, מכסי פלסטיק, בקבוקי זכוכית, כלים רפואיים, אורז, מכונות שטיפה ושאיבה.

הגירה

אוכלוסיית הפיליפינים בפקיסטן מוערכת בכ-3,000 פיליפינים, שרובם עוסקים בתחום משקי הבית. 60 תלמידים דתיים שמוצאם ממינדנאו, העיר השנייה בגדולה בפיליפינים לומדים בסמינר האסלאמי בפקיסטן. בשנת 2005, חיו בפיליפינים מעל 1000 פקיסטנים. בשל האוכלוסייה הגדולה של המהגרים הפקיסטנים והפיליפינים בחו"ל, נוצר קשר חברתי משמעותי בין העם הפקיסטני והפיליפיני במדינות המזרח התיכון.]

שיתוף פעולה ביטחוני

פקיסטן לוקחת חלק פעיל במלחמות כנגד ארגון הטרור "טליבאן", וכך גם הפיליפינים שנאלצת להילחם כנגד חזית השחרור האסלאמית של המורו. שתי המדינות עומדות בפני איום טרור משותף, מה שהוביל את שניהן לחתום על מזכר הבנות, המאפשר לשתי המדינות לשתף פעולה בין רשויות הביטחון, המודיעין ואכיפת החוק של שתי המדינות.
יחסי איחוד האמירויות הערביות–בנגלדש

היסטוריה

מוחמד עמרן, הוא השגריר התושב הבנגלדשי באיחוד האמירויות הערביות. בשנת 2014, בנגלדש הודיעה כי נדרשת אשרת כניסה לאזרחי איחוד האמירויות הערביות. איחוד האמירויות הערביות הפסיקה להנפיק אשרות כניסה עבור בנגלדש לאחר שהמדינה הצביעה לטובת אירוח התערוכה העולמית במוסקבה. לבסוף, דובאי נבחרה לעיר המארחת, ממשלת האמירויות הכחישה את קיום איסור הויזה.
נכון לדצמבר 2016, מעל 700,000 מהגרים שמוצאם בבנגלדש מתגוררים באיחוד האמירויות הערביות.

יחסים כלכליים

בשנת 2016, ייצאה בנגלדש לאיחוד האמירויות הערביות סחורה בשווי 251 מיליון דולר אמריקאי. נתחים גדולים מהסחורה הם מוצרי טקסטיל, תבלינים, תה, בטריות חשמליות, זהב, חלקי רכב, ירקות מעובדים, מוצרים אפויים ורהיטים. לעומתה, איחוד האמירויות הערביות ייצאה לבנגלדש סחורה בשווי 574 מיליון דולר אמריקאי. נתחים גדולים מהסחורה הם זהב, תכשיטים, נפט מזוקק, מוצרי ברזל, פירות טרופים, מחממים חשמלים ומים.
רוטווייל

היסטוריה

העיר נוסדה בשנת 73 לספירה על ידי השושלת הפלאבית כמוניקיפיום רומי, אך יש עדויות מוקדמות יותר, משנת 2000 לפנה"ס לערך, על כך שהתקיים במקום יישוב כבר אז. מהתקופה הרומית נשתמרו בעיר מרחצאות רומיים ופסיפס המתאר את אורפאוס ומתוארך לשנת 180 לערך. בימי הביניים הייתה העיר מקום מושבם של דוכסים מקומיים, וב- 1268 הפכה לעיר קיסרית חופשית.
בשנת 1463 רוטווייל נכנסה לקונפדרציה השווייצרית, והייתה חלק ממנה במשך כמה מאות שנים.
הברית עם הקונפדרציה כמו גם תואר העיר החופשית בוטל לאחר שהאזור נכבש על ידי נפוליאון בשנת 1803.
גזע כלב הרוטוויילר נקרא על שם העיר, עקב היותו כלב רועים נפוץ באזור זה.